நெற்றியில் சாவகாசமாக வெளிவரத்தொடங்கியிருந்த ரத்தம் அவள் சிவந்த முகத்தில் வழிந்து பற்களின் இடுக்கில் புகுந்து எச்சிலுடன் கலந்து கோரமாகக் காட்சியளித்தது. வழியும் ரத்தம் அவளுக்கே நடுக்கத்தை ஏற்படுத்தியிருக்க வேண்டும். முட்டுவதை நிறுத்திவிட்டு தரையில் ரத்தக் கைகளை பளார் பளாரென அறைந்தாள். சத்தத்தில் பெரிதாக பேதம் இல்லை. பிளாக்காயன் கூசும் பற்களை விரல்களால் பிடித்துக்கொண்டார். கைகள் தளர்ந்தபின் அவள் முடியைத் தலையிலிருந்து உரித்து எடுக்க முயல்பவள் போல சுயமாகப் பிடித்திழுத்துக் கதறினாள். “முத்திரிச்சி…” பிளாக்காயன் வேட்டியை மடித்து குந்தக்காலில் அமர, தன்னைச் சற்றுமுன் சிறுநீர் தெளித்து தாக்கிய பீலியைக் கறுப்பு நாய் வெறுப்புடன் பார்த்து பின் பார்வையைத் திருப்பிக்கொண்டது. “இத சொல்லல சனியன… அவளுக்கு முத்திரிச்சி…பைத்தியம் பைத்தியம்…” பிளாக்காயன் காவி வேட்டிக்கு நடுவில் கையைவிட்டு மறைத்துக்கொண்டார்.